Kleuter op verjaarsdag ontslaan ná sy by dood omdraai | Maroela Media
Kaylin Dedekind (Foto: Verskaf)
'n Kleutermeisietjie van Mpumalanga het vanoggend, op haar derde verjaarsdag, self uit 'n Johannesburgse hospitaal gestap nadat sy twee weke gelede ná 'n tragiese ongeluk sonder enige hartklop gelaat is.
"Ons is só opgewonde. Sy is 100% soos sy was voor die ongeluk. Ons is baie dankbaar," sê Juanita Dedekind oor haar jongste spruit, Kaylin, se wonderbaarlike herstel. Sy sê die gesin sien daarna uit om ná die beproewing huis toe terug te keer. "Ons mis ook ons ander dogtertjie, Ashley. Ons was lank van haar af weg."
Juanita en haar man, Siegfried, se grootste nagmerrie het op 23 Desember by hul huis in Middelburg 'n werklikheid geword. Juanita vertel dat hulle op die dag in die sitkamer gespeel het. "Kaylin het net onder ons oë uit verdwyn. Dis seker maar instink wanneer jy 'n swembad het, maar ons het dadelik by die swembad gaan kyk en haar daar in die water sien dryf."
Dit is onduidelik hoe lank Kaylin in die water was voordat haar ouers op haar afgekom het. Siegfried het dadelik mond-tot-mond-asemhaling toegepas voordat hulle met haar na die naaste hospitaal gehaas het. "Dit is 'n gevoel wat ek geen ouer sal toewens nie. Ek kan nie die gevoel verduidelik nie," sê hy. "Ons het aanhou lewe spreek en bid."
By hul aankoms by die hospitaal is vir hulle gesê dat daar niks is wat dokters meer vir Kaylin kon doen nie. "Daar was geen hartklop of polsslag nie. Sy was dood," sê Siegfried.
"Ek en haar ma het in aparte kamers gaan sit en net gebid." Dokters het onverpoosd gewerk om klein Kaylin weer by te bring en wonderbaarlik het haar hartjie weer begin klop. Met flou tekens van lewe, is sy dadelik vanaf die hospitaal in Middelburg per helikopter na 'n Johannesburgse hospitaal geneem wat in verdrinkings spesialiseer.
Kaylin is gevolglik vir sowat 72 uur onder verdowing geplaas en koud gehou. Juanita verduidelik deur die liggaamstemperatuur by 34 °C te hou, word verhoed dat die brein verder skade opdoen indien daar reeds breinskade is weens 'n tekort aan suurstof.
"Daardie 72 uur voel soos 'n ewigheid."
Nooit het hulle gedink dat Kaylin só vinnig en ongedeerd uit die hospitaal sou stap nie. "Ek het wel geglo sy sál uitstap. Ek moes positief bly," sê Juanita.
Sy meen Kaylin se moeilike herstelpad het eintlik verbasend vinnig gegaan gegewe dat sy eers Maandag uit die waakeenheid ontslaan is. "Die tyd in die hospitaal het soos 'n ewigheid gevoel en tog is ons nie so lank hier soos party ander ouers nie. Dit leer jou om op God te vertrou en sterk te bly in geloof, maak nie saak of dit 'n goeie of slegte dag was nie," sê sy.
Vir Siegfried voel dit egter asof dit maar gister gebeur het. "Dit was 'n verskriklike moeilike tyd, maar ons dien 'n groot God. Daar was regtig wonderwerk op wonderwerk," sê hy.
Die Dedekind-gesin se tuiskoms is net betyds aangesien ousus Ashley môre graad een toe moet gaan.
Verder beplan dié gesin om net rustig by die huis te wees saam met familie. Hulle sal wel later vandag 'n dankseggingsdiens hou om dankie te sê dat Kaylin weer veilig by haar huis is.
Ja, hierdie Kersfees en Nuwejaar was g'n feestydperk vir hulle wat by hul kind se siekbed moes waak nie, erken Siegfried. Juanita sê dat hulle egter tog die beste Kersgeskenk ontvang het waarvoor hulle kon hoop. "Die Here het tog vir ons die beste Kersgeskenk kom gee – ons begin 'n nuwe jaar saam as gesin en ons kan net vir die Here dankie sê."
ek vra net
as jy enigsins twyfel in geloof of die Krag van Jesus in gebed
dankie dat julle ons weer herhinder
alle LOF en EER aan Koning Jesus!
hallelujah ons loof HOM saam met julle
Ek is so bly vir julle.
Prys die Here!! Dalk kan die ouers dit oorweeg om n net oor die swembad te sit. Sterkte!
Wonderlik!!! Wonderwerke gebeur elke dag om ons! Die Here is GROOT! Ek is so bly en dankbaar vir julle as gesin. Ons het ook so wonderwerkie in ons gesin. Groot, ontsettende groot dankbaarheid!